**Likumprojekta „Grozījums Valsts civildienesta likumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2014.gada 29.aprīļa sēdē nolemto (protokols Nr.25, 47.§, 2.punkts) Iekšlietu ministrijai tika dots uzdevums sadarbībā ar Ārlietu ministriju sagatavot grozījumus ārējos normatīvajos aktos, kas ļautu Iekšlietu ministrijas padotībā esošo iestāžu amatpersonas ar speciālajām dienesta pakāpēm valsts interesēs pārcelt ierēdņa amatā diplomātiskajā un konsulārajā dienestā.Lai nodrošinātu minētā uzdevuma izpildi, Iekšlietu ministrija izstrādāja likumprojektu “Grozījums Valsts civildienesta likumā”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ārlietu ministrija ir konstatējusi, ka atsevišķos gadījumos Latvijas diplomātiskajās un konsulārajās pārstāvniecībās tā nevar nodrošināt konsulāro funkciju veikšanu atbilstoši Diplomātiskā un konsulārā dienesta likuma prasībām. Par iemeslu tam ir nepietiekamais civildienesta ierēdņu skaits šo funkciju izpildei.Piemēram, statistiski ir novērots, ka vasaras mēnešos ievērojami palielinās vīzu pieprasījumu skaits, bet atsevišķās Latvijas pārstāvniecībās nodarbināto amatpersonu ikdienas darba noslodze neļauj nodrošināt savlaicīgu un kvalitatīvu šāda ievērojami palielinātā vīzu pieprasījumu skaita apstrādi. Tātad, sezonāla rakstura funkciju izpildes nodrošināšanai, vērojama cilvēkresursu nepietiekamības problēma.Ārlietu ministrija uzskata, ka vispiemērotākais minētās problēmas risinājums būtu Iekšlietu ministrijas sistēmas iestāžu amatpersonu ar speciālajām dienesta pakāpēm piesaistīšana konsulāro funkciju veikšanai Latvijas pārstāvniecībās ārvalstīs. Pie šāda secinājuma Ārlietu ministrija ir nonākusi, ņemot vērā atsevišķu Iekšlietu ministrijas sistēmas iestāžu (piemēram, Valsts robežsardzes) veicamo funkciju līdzību ar diplomātiskajās un konsulārajās pārstāvniecībās veicamajām funkcijām, piemēram, vīzu izsniegšana. Arī Iekšlietu ministrijas sistēmas iestāžu amatpersonu ar speciālajām dienesta pakāpēm (piemēram, robežsargu) izglītība, kompetence un iepriekšējā dienesta pieredze ir pietiekama tūlītējai to iesaistīšanai konsulāro funkciju veikšanā, un šīm amatpersonām nebūtu nepieciešama ilgstoša speciālā apmācība.Taču, lai Iekšlietu ministrijas sistēmas iestāžu amatpersonu ar speciālajām dienesta pakāpēm piesaistīšana konsulāro funkciju veikšanā Latvijas pārstāvniecībās ārvalstīs būtu īstenojama praksē, nepieciešams attiecīgs tiesiskais regulējums. Atbilstoši Diplomātiskā un konsulārā dienesta likuma 3.panta pirmajai daļai diplomātisko un konsulāro dienestu pilda personas, kuras ieņem ierēdņa amatu diplomātiskajās un konsulārajās pārstāvniecībās ārvalstīs, un kurām tiek piešķirts attiecīgs diplomātiskais rangs. Ņemot vērā minēto, kā arī to, ka Iekšlietu ministrijas sistēmas iestāžu amatpersonas ar speciālajām dienesta pakāpēm nav ierēdņi, ir nepieciešams radīt tiesisko regulējumu šo amatpersonu iecelšanai ierēdņa amatā.Valsts civildienesta likuma 3.panta piektā daļa paredz, ka Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm valsts interesēs uz noteiktu laiku, bet ne ilgāk kā uz trim gadiem, var tikt ieceltas ierēdņu amatos attiecīgi Iekšlietu ministrijā un Tieslietu ministrijā. Valsts civildienesta likumā ietvertais regulējums paredz, ka šādas amatpersonas, kuras ieņem minētos ierēdņu amatus, nav ierēdņi, un, ka ierēdņu amatu izpildes, izdienas aprēķināšanas un disciplinārsodīšanas kārtību šādos gadījumos nosaka Ministru kabinets. Iekšlietu ministrijas izstrādātais likumprojekts “Grozījums Valsts civildienesta likumā” paredz, ka Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm valsts interesēs uz noteiktu laiku, bet ne ilgāk kā uz trim gadiem, var iecelt ierēdņu amatos arī Ārlietu ministrijā (diplomātiskajās un konsulārajās pārstāvniecībās ārvalstīs). Minēto amatpersonu pārcelšana šajos amatos tiks veikta pamatojoties uz iepriekš panāktu vienošanos starp Ārlietu ministriju un attiecīgo iestādi, vienlaikus izvērtējot arī pašas amatpersonas viedokli. Šāds tiesiskais regulējums pilnībā atbilst racionālai un efektīvai valsts cilvēkresursu izmantošanas politikai un ir labs Ārlietu ministrijas identificētās cilvēkresursu nepietiekamības problēmas risinājums.Papildus jānorāda, ka atbilstoši Diplomātiskā un konsulārā dienesta likuma regulējumam attiecīgo Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm atbilstību konkrētam diplomātiskā un konsulārā dienesta amatam noteiks Ārlietu ministrijas Atestācijas komisija. Tādējādi, neskatoties uz to, ka Iekšlietu ministrijas izstrādātais likumprojekts “Grozījums Valsts civildienesta likumā” formāli paredz iespēju, ka ierēdņu amatos Ārlietu ministrijā (diplomātiskajās un konsulārajās pārstāvniecībās ārvalstīs) var tikt iecelta jebkura Iekšlietu ministrijas sistēmas iestādes un Ieslodzījuma vietu pārvaldes amatpersona ar speciālo dienesta pakāpi, faktiski minētajos ierēdņu amatos tiks ieceltas tikai tās amatpersonas, par kurām būs pozitīvs minētās Atestācijas komisijas lēmums. Ņemot vērā minēto, ir paredzams, ka pamatā tie varētu būt tikai robežsargi, kuru amata pienākumu specifika Valsts robežsardzē ir līdzīga diplomātisko un konsulāro pārstāvniecību amata pienākumu specifikai. |
| 3. | Projekta izstrādē iesaistītās institūcijas | Ārlietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nepieciešams izstrādāt Ministru kabineta noteikumu projektu “Grozījumi Ministru kabineta 2010.gada 10.augusta noteikumos Nr.744 “Kārtība, kādā Iekšlietu ministrijas sistēmas iestādes vai Ieslodzījuma vietu pārvaldes amatpersona ar speciālo dienesta pakāpi pilda valsts civildienesta ierēdņa amatu Iekšlietu ministrijā vai Tieslietu ministrijā””, attiecinot minētajos Ministru kabineta noteikumos ietverto regulējumu arī uz tām Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm, kuras uz noteiktu laiku valsts interesēs ir ieceltas civildienesta ierēdņu amatos Ārlietu ministrijā (diplomātiskajās un konsulārajās pārstāvniecībās ārvalstīs). |
| 2. | Atbildīgā institūcija | Iekšlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes saistībā ar likumprojektu netika veiktas, jo likumprojektā ietvertais regulējums skar tikai Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm. |
| 2. | Sabiedrības līdzdalība projekta izstrādē | Likumprojekts šo jomu neskar. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iekšlietu ministrija, Ārlietu ministrija, Iekšlietu ministrijas sistēmas iestādes, Ieslodzījuma vietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Iekšlietu ministrijas sistēmas iestādēs un Ieslodzījuma vietu pārvaldē netiks kavēta iestāžu funkciju veikšana, valsts interesēs pārceļot amatpersonas ar speciālajām dienesta pakāpēm civildienesta ierēdņu amatos Ārlietu ministrijā (diplomātiskajās un konsulārajās pārstāvniecībās ārvalstīs). Likumprojektā piedāvātais regulējums ir viens no labākajiem iespējamajiem risinājumiem cilvēkresursu nepietiekamības mazināšanai diplomātiskajā un konsulārajā dienestā. |
| 3. | Cita informācija | Nav. |

Iekšlietu ministrs R.Kozlovskis

Vīza: valsts sekretāre I.Pētersone – Godmane

20.10.2014. 13:30

1023

S.Blumbergs

67219585, sandis.blumbergs@iem.gov.lv